Gautengse DA-leier sê SA moet 'berouvolle' FW vergewe | Netwerk24
Deur News24 19 Februarie 2020 21:26
Die beroep dat oudpres. FW de Klerk se Nobelprys van hom af weggeneem moet word oor sy uitlating oor apartheid, "is 'n stap te ver", sê John Moodey, Gautengse DA-leier.
Moodey het ook gevra dat Suid-Afrikaners die voormalige staatsman vergewe.
De Klerk het opnuut deurgeloop onder kritiek nadat hy aan SAUK Nuus gesê het apartheid was nie 'n misdaad teen die mensdom nie.
Die FW de Klerk-stigting het later dié opmerking teruggetrek en om verskoning gevra "vir die verwarring, woede en seer wat dit veroorsaak het".
Die stigting het dit ook erken dat apartheid wel 'n misdaad teen die mensdom was, volgens die Verenigde Nasies se definisie daarvan.
Adv. Dali Mpofu van die EFF het Maandag met 'n veldtog begin om De Klerk se Nobelprys vir Vrede van hom af weg te neem nadat dit in 1993 aan hom en oudpres. Nelson Mandela toegeken is.
Hoewel Moodey toegee dat hy "diep aanstoot gevind het oor De Klerk se ontkenning", sê hy die oudpresident het "berou" getoon.
"By monde van die De Klerk-stigting het die voormalige president die kwetsende opmerking teruggetrek en om verskoning gevra. Ek vergewe hom," sê Moodey in 'n verklaring.
"Ek glo nie dat sy bydrae tot 'n vreedsame Suid-Afrika uitgewis moet word nie."
Dit blyk egter dat nie almal in die DA Moodey se siening deel nie. Zwakele Mncwango, DA-leier in KwaZulu-Natal, het 'n beroep op pres. Cyril Ramaphosa gedoen om leiding te neem met die veldtog om De Klerk se Nobelprys van hom af weg te neem.
"Al die jare het ek gedink hy was opreg, en selfs sy stigting het sy opmerkings verdedig, wat beteken dat hulle ook geglo het hy was reg. Die verskoning is soort van vals, want hy het net om verskoning gevra onder die druk van Suid-Afrikaners en die buitelandse gemeenskap," het Mncwango aan IOL gesê. News24.